
๏ เวลาเลื่อนเคลื่อนไหวไม่เคยหยุด
ดึงชีวิตมวลมนุษย์สู่ที่ไหน
ทุกคนล้วนรับรู้อยู่แก่ใจ
ว่าต้องไปจากถิ่นที่ชินตา

๏ มิอาจอยู่คู่กาลอันไม่จบ
มัจจุราชรอพบอยู่เบื้องหน้า
ความดับดิ้นปราชญ์ย้ำธรรมดา
ต่างรู้ว่าเที่ยงแท้เป็นแน่นอน

๏ ซึ่งหลายคนแม้ชราไม่ล้าหยุด
ยังเร่งรุดสร้างสรรค์ไม่ผันผ่อน
ราวจะหอบไปด้วยยามม้วยมรณ์
จนเร่าร้อนด้วยโลภเขลาแผดเผาใจ

๏ แต่บางคนเพื่อสิ่งยิ่งกว่านั้น
มิมุ่งมั่นเพื่อแบกทรัพย์ยามตักษัย
มิพากเพียรเยี่ยงคนเขลาเพื่อเอาไป
แต่เขาเพียรเพื่อฝากไว้ให้ดูกัน

๏ ให้รุ่นหลังเห็นตัวอย่างทางแห่งปราชญ์
ให้รุ่นหลังเยื้องยาตรองอาจมั่น
ให้รุ่นหลังก้าวไกลไปกว่านั้น
เพื่อสร้างสรรค์พัฒนากว่าที่เคย

๏ ให้รู้คุณรู้เวลาค่าชีวิต
ให้รู้คิดสัตย์ซื่อถือเปิดเผย
รู้แบ่งปันเปี่ยมน้ำใจไม่ละเลย
รู้เอื้อนเอ่ยสมานมิตรจิตไมตรี

๏ รู้พากเพียรรู้คิดรับผิดชอบ
รู้พินิจโดยรอบขอบวิถี
รู้แนะนำเผื่อแผ่แต่ทางดี
ทำเพื่อชี้ทางไว้ให้โลกดู

๏ แม้เวลาเลื่อนไปไม่ยั้งหยุด
แม้ความตายเหล่ามนุษย์มิอาจสู้
บางท่านฝากรอยเห็นดั่งเช่นครู
ให้โลกรู้รอยนี้มีทางเดิน ๚๛

